Mandag aften og nat byder på vindstød af stærk stormstyrke.

Langs den Jyske Vestkyst, fra Hanstholm til Rømø, meldes der nu om vindstød af stormstyrke. Ud på aftenen og natten tiltager blæsten yderligere, og i Nordvestjylland er der udsigt til vindstød af stærk storm. Det oplyser TV 2 Vejret. Der er en lille risiko for, at vindstødene i Jammerbugten kan nå orkanstyrke i morgen tidlig, dog står der ikke vejrstationer i området med størst risiko, og derfor kan verificering af hændelsen være svær.